Protokol št. 4

O Jedrski elektrarni Ignalina v Litvi

VISOKE POGODBENICE SO SE

OB IZJAVI, da je Unija pripravljena zagotavljati zadostno dodatno pomoč Skupnosti litovskim naporom pri razgradnji tudi po pristopu Litve k Evropski uniji, v obdobju do 2006 in tudi dlje, in ob upoštevanju da se je Litva upoštevajoč ta izraz solidarnosti Unije zavezala, da bo zaprla Enoto 1 Jedrske elektrarne Ignalina pred letom 2005 in Enoto 2 do leta 2009,

OB SPOZNANJU, da je razgradnja Jedrske elektrarne Ignalina z dvema reaktorjema tipa RBMK z močjo 1500MW, ki sta bila podedovana od bivše Sovjetske zveze, brez primere in predstavlja za Litvo izjemno finančno breme, ki je nesorazmerno velikosti in gospodarski moči države, in da se bo razgradnja nadaljevala preko trenutnega finančnega načrta Skupnosti,

OB UPOŠTEVANJU potrebe, da se sprejmejo izvedbene določbe o dodatni pomoči Skupnosti za soočenje s posledicami zaprtja in razgradnje Jedrske elektrarne Ignalina,

OB UPOŠTEVANJU, da bo Litva ob uporabi pomoči Skupnosti, posvetila potrebno pozornost regijam, ki jih zaprtje Jedrske elektrarne Ignalina najbolj prizadene,

OB IZJAVI, da se določeni ukrepi, ki se jih bo podpiralo z javno pomočjo, štejejo za združljive z notranjim trgom, kot na primer razgradnja Jedrske elektrarne Ignalina, sanacija okolja v skladu s pravnim redom EU in posodobitev obstoječih zmogljivosti proizvodnje elektrike, ki so potrebne za nadomestitev reaktorjev Jedrske elektrarne Ignalina po njihovem zaprtju,

DOGOVORILE O NASLEDNJEM:

Člen 1

Ob priznavanju pripravljenosti Unije, da zagotovi zadostno dodatno pomoč Skupnosti naporom Litve za razgradnjo Jedrske elektrarne Ignalina in ob poudarku tega izraza solidarnosti, se Litva zavezuje k zaprtju Enote 1 Jedrske elektrarne Ignalina pred letom 2005 in Enote 2 te elektrarne najkasneje do 31. decembra 2009 in k nadaljnji razgradnji teh enot.

Člen 2

1. Med obdobjem 2004 — 2006 Skupnost zagotovi Litvi dodatno finančno pomoč v podporo njenim naporom za razgradnjo in da se sooči s posledicami zaprtja in razgradnje Jedrske elektrarne Ignalina (v nadaljevanju "načrt Ignalina").

2. Ukrepi iz načrta Ignalina se sprejmejo in izvajajo v skladu z določbami iz Uredbe Sveta (EGS) št. 3906/89 z dne 18. decembra 1989 o gospodarski pomoči nekaterim državam Srednje in Vzhodne Evrope [1], kakor je bila nazadnje spremenjena z Uredbo (ES) št. 2500/2001 [2].

3. Načrt Ignalina med drugim vključuje: ukrepe v podporo razgradnji Jedrske elektrarne Ignalina, ukrepe za sanacijo okolja v skladu s pravnim redom EU in posodobitev obstoječih zmogljivosti proizvodnje, ki so potrebne za nadomestitev proizvodnih zmogljivosti dveh reaktorjev Jedrske elektrarne Ignalina; in druge ukrepe, ki izvirajo iz odločitve o zaprtju in razgradnji te elektrarne in ki prispevajo k potrebnem prestrukturiranju, sanaciji okolja in posodobitvi proizvodnje energije in sektorjev prenosa in distribucije, kakor tudi k večji varnosti dobave energije in k izboljšanju energetske učinkovitosti v Litvi.

4. Načrt Ignalina vključuje ukrepe, ki v obdobju pred zaprtjem in med razgradnjo omenjenih reaktorskih enot, omogočajo podporo uslužbencem elektrarne, da se obdrži visoka raven varnosti obratovanja v Jedrski elektrarni Ignalina.

5. V obdobju 2004 — 2006 bo načrt Ignalina znašal 285 milijonov EUR odobrenih pravic za prevzem obveznosti, ki se bodo odobrile v enakih letnih tranšah.

6. Prispevek v skladu z načrtom Ignalina lahko za določene ukrepe znaša do 100 % skupnih izdatkov. Storiti je treba vse potrebno, da se nadaljuje s postopkom sofinanciranja, ki je bil ustanovljen v predpristopni pomoči za litovske napore razgradnje, kakor tudi, da se pritegne sofinanciranje iz drugih virov, kjer je to ustrezno.

7. Pomoč iz načrta Ignalina ali njeni deli se lahko dajo na razpolago kot prispevek Skupnosti Mednarodnemu podpornemu skladu za razgradnjo Ignaline, ki ga upravlja Evropska banka za obnovo in razvoj.

8. Javna pomoč iz nacionalnih, mednarodnih ali virov Skupnosti:

- za sanacijo okolja v skladu s pravnim redom EU in ukrepi posodobitve litovske Termoelektrarne v kraju Elektrenai kot ključni nadomestitvi proizvodnje zmogljivosti dveh reaktorjev Jedrske elektrarne Ignalina; in

- za razgradnjo Jedrske elektrarne Ignalina

je združljiva z notranjim trgom, kot to določa Pogodba ES.

9. Javna pomoč iz nacionalnih, mednarodnih ali virov Skupnosti, ki je podpora litovskim naporom, da se soočijo s posledicami zaprtja in razgradnje Jedrske elektrarne Ignalina je lahko, od primera do primera, združljiva — v skladu s Pogodbo ES — z notranjim trgom, še posebej javna pomoč dodeljena za večjo varnost dobave energije.

Člen 3

1. Ob priznavanju, da je razgradnja Jedrske elektrarne Ignalina dolgoročne narave in predstavlja za Litvo izjemno finančno breme, ki ni sorazmerno z njeno velikostjo in gospodarsko močjo, Unija v solidarnosti z Litvo zagotovi zadostno dodatno pomoč Skupnosti za napore razgradnje po letu 2006.

2. Načrt Ignalina bo v ta namen neprekinjeno potekal in se nadaljeval tudi po letu 2006. Izvedbene določbe za načrt Ignalina se sprejmejo v skladu s postopkom iz člena [43] Akta o pristopu in stopijo v veljavo najkasneje na dan izteka veljavnosti trenutnega finančnega načrta.

3. Načrt Ignalina, ki je podaljšan v skladu z določbami člena 3(2) tega Protokola, temelji na istih elementih in načelih kot so opisani v členu 2 tega Protokola.

4. Povprečna skupna sredstva, ki se odobrijo v obdobju naslednjega finančnega načrta za načrt Ignalina, morajo biti zadostna. Načrtovanje teh virov je utemeljeno na dejanskih plačilih in absorpcijski sposobnosti.

Člen 4

Če je dobava energije v Litvi motena, se do 31. decembra 2012, brez poseganja v določbe člena 1, uporablja splošna zaščitna klavzula iz člena 37 Akta o pristopu.

[1] UL L 375, 23.12.1989, str. 11.

[2] UL L 342, 27.12.2001, str. 1.

--------------------------------------------------